Ja cꞌa chi wakiꞌ kꞌij ja Jesús xerucꞌamel ja Pedro e rachbil Jacobo in Juan ja rchꞌalal ja Jacobo,
xebe,
xequiyonaj quiꞌ parwiꞌ jun nimlaj jayuꞌ.
Ja cꞌa rachbal ja Jesús xuqꞌuex riꞌ chiquewach in ja rpalaj congana ruchꞌaꞌ caniꞌ kꞌij in ja rtziak congana sak xeli caniꞌ luz.
Chaka jalal tok winakar chiquewach ja Moisés rachbil Elías,
quimajon tzij ruqꞌuin ja Jesús.
Ja cꞌa Pedro arjaꞌ xbij tre ja Jesús:
—Wajaw,
congana quiꞌil ja rokcꞌo wiꞌ riꞌ.
Ja wi cꞌol agana atat nak tre makoqꞌuejeꞌ waweꞌ in nkaban oxiꞌ tak jay,
jun awxin atat,
jun rxin Moisés in jun rxin Elías,
neꞌ tre.
Cꞌa rmajon na tzij ja Pedro tok chaka jalal cꞌo juleꞌ sutzꞌ congana ruchꞌaꞌ xermujaj in cꞌo jun kulaj tzijonto chipan,
quewaꞌ xbij chique riꞌ:
—Jawaꞌ wariꞌ jawaꞌ chakꞌlaj Walcꞌwal,
congana ninquicot trij,
teyaꞌaꞌ ewxquin tre nak ja nbij arjaꞌ chewe,
neꞌe.
Ja cꞌa rdiscípulo tok cꞌaxtaj cumal ja bix chique rmal ja kulaj ejeꞌeꞌ xejupeꞌ pa tokꞌulew,
congana quixbej quiꞌ.
Ja cꞌa Jesús arjaꞌ tiloc cuqꞌuin,
xeruchap in xbij chique:
—Quixyictaji,
ma texbej ta ewiꞌ,
neꞌ chique.
Ja cꞌa rejeꞌeꞌ tok xecaꞌy nojoj mchita ja Moisés mchita ja rElías,
xa ruyon ja Jesús cꞌo can chic.
Cꞌacꞌariꞌ xebe,
kas exulanto parwiꞌ ja jayuꞌ ja tok bix chique rmal ja Jesús:
—Ni majun bar ta triꞌ xtebij wiꞌ ja xetzꞌat,
cꞌa tokoriꞌ xtebij ja tok cꞌastajnak chic chiquicojol camnakiꞌ ja Ralcꞌwalaxel ja xoc alaxic cuqꞌuin ja winak,
xecheꞌxi.
Ja cꞌa rdiscípulo ejeꞌeꞌ quibij tre:
—Ja wi queriꞌ nabij ¿nak cꞌa tre tok ja maestro xin ley ejeꞌeꞌ nquibij chi ja rElías rjawaxic chi arjaꞌ npi na nabey chwach ja Cristo?
xecheꞌ tre.
—Ni katzij wiꞌ nquibij chi jaꞌ Elías npeti nabey chi nurchomarsaj nojelal.
Pro anin nbij chewe chi ja rElías arjaꞌ penak chic pro ejeꞌeꞌ xa ma xchꞌobtaj ta cumal nak ja rocnak wiꞌ in xa queban tre nak cꞌo quigana queban tre.
In queriꞌ xtiban tre chakajaꞌ ja Ralcꞌwalaxel ja xoc alaxic cuqꞌuin ja winak,
arjaꞌ nutij na ja rpokonal pa quekꞌaꞌ chakajaꞌ,
neꞌe ja Jesús chique.
Ja cꞌa rdiscípulo tok cꞌaxtaj cumal ja xbij chique ejeꞌeꞌ chꞌobtaj cumal chi tre ja Juan Bautista ntzijon wiꞌ in ma tre ta ja rElías ja kas ntzijon wiꞌ.